Die zweit' Person von Wichtigkeit
Dös is denn unser Gärtner –
A Schafskopf – dem kaum 's Wasser reicht,
Der Pater H**l – Pförtner;
Muaß Leuchter putzen, Licht 'rein trog'n
Und Feuerabend läut'n;
Sonst laßt si ober net viel sog'n,
Hot net viel zu bedeuten.
Der Schneider Martin geht af d'Post,
Die Briefeln fortzuschicka;
Nebstdem muaß er dem H** a
Die z'rissnen Hosen flicka,
Die Kranken pfleg'n und warten, sonst
Woas i von ihm nix weita;
Hob nie a dummers Luada g'segn,
Als wie den Martin Schneider.
Der Hausknecht Girgl putzt und kehrt
Die stinkaten Museen
Und muß, wenn d'Herrn no eppas woll'n,
Ins Stadtl außigehn
Und d'Betta macha a dazua;
Wos muß si der oft denka,
Wenn oft von vielen Träumerei'n
Die schönsten Spur'n drin henka.
Die Hauserin ist zart und süß,
Muß für d'Alumnos kocha.
Es rinner a stetsfort die Füß,
Seitdem s' den oan hot brocha.
Wenn s' oftmals grod koan Butter hot,
Na nimmt s' von Füßen 's Tüchel
Und streicht enk 's Brat'l glei damit,
Nach' wird's als wie a Küchel.
Der Kellermeister Blasi is
A Monn im schönsten Alter,
Dös schlimmste aber für uns is:
Er is der Bräuverwalter.
Seitdem sie ihn (is a net recht)
Net heirathen hob'n lassen,
So gibt er uns a Bier – net werth,
Ma schüttet's 'naus auf d'Gassen.
Sein Helfershelfer oder Knecht,
Den muß i non erwähna;
Wenn i enk den a mol beschreib,
So müßt's n' allzeit kenna.
Sein Kleidung, einzig seiner Art, –
Wie will i' s' denn vergleicha! –
Der Oachl-Ober in der Kart'
Därf dem kam 's Wasser reicha.